## Program pomoćničkog ispita za zanimanje ljevač

### NN 12/2010 (25.1.2010.), Program pomoćničkog ispita za zanimanje ljevač

MINISTARSTVO GOSPODARSTVA, RADA I PODUZETNIŠTVA

282

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

LJEVAČ

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja ljevač u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje ljevač.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Ručna izrada kalupa | Pripremiti radno mjesto i izabrati ručni ljevački alat.  Pripremiti ljevački pijesak, kalupnike, sredstva za zaprašivanje, premaze, uljevke i oduške, ljevačke čavle i armaturu te ručnim postupcima, za ukrasna postolja, izraditi jezgru i kalup za ulijevanje taline.  Kontrolirati kvalitetu izrade. |
| Strojna izrada kalupa | Pripremiti radno mjesto i izabrati ljevački alat.  Pripremiti ljevački pijesak, kalupnike, sredstva za zaprašivanje, premaze, uljevke i oduške, ljevačke čavle i armaturu te strojnim tj. mehaniziranim postupcima u serijskoj proizvodnji strojnih ili ukrasnih dijelova izraditi jezgru za ulijevanje mješavine u kalup te kontrolirati kvalitetu izrade. |
| Izrada kalupa pomoću šablone | Pripremiti radno mjesto i izabrati ljevački alat.  Pripremiti ljevački pijesak, šablone, sredstva za zaprašivanje, premaze, kalupnike, uljevke i oduške, ljevačke čavle i armaturu.  Izraditi pomoću šablone model jezgre i kalupa za ukrasne elemente ili postolja.  Kontrolirati kvalitetu izrade. |
| Priprema kalupa za lijevanje i postupak lijevanja | Izabrati potreban alat i pribor za lijevanje, očistiti i osušiti kalup, poslagati jezgre u kalup, sklopiti kalup te izvesti ulijevanje taline u kalup za lijevanje jednostavnog strojnog elementa ili ukrasnog postolja.  Odrediti sredstva za premazivanje. |
| Izrada mješavine za lijevanje | Izraditi mješavine za modeliranje, povratne mješavine, jezgre mješavine.  Pripremiti pijesak za izradu kalupa i pijesak za izradu jezgre.  Kontrolirati izradu mješavine za lijevanje jednostavnog kućišta stroja ili ukrasnog elementa odnosno postolja. |
| Izrada jednostavnih strojnih dijelova lijevanjem | Izabrati potreban alat i pribor za lijevanje, odabrati pravilnu veličinu ljevačkog kalupnika, pripremiti i sabiti pijesak, sklopiti kalup.  Odrediti način ulijevanja te izvesti ulijevanje taline u kalup poklopca kućišta stroja.  Kontrolirati kvalitetu izrade. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Izrada sustava za ulijevanje | Dimenzionirati pojedine dijelove, odnosno elemente sustava za ulijevanje (čaša, ispust, provodnik – razvodnik) strojnog elementa ili ukrasnog postolja.  Odrediti načine ulijevanja te izraditi sustav za ulijevanje i kontrolirati kvalitetu sustava. |
| Izrada smjesa za lijevanje | Izabrati potreban alat i pribor za izradu mješavina za lijevanje i pripremu pijeska.  Odrediti sastav mješavine za modeliranje, povratne mješavine, mješavine za izradu jezgre, mješavine za pripremu pijeska pri izradi kalupa i jezgre za izradu kućišta ili poklopca pumpe.  Kontrolirati kvalitetu smjese. |
| Lijevanje u kokile | Izabrati kokile za lijevanje s obzirom na njihov učinak.  Odrediti režime lijevanja te izvršiti lijevanje jednostavnih dijelova strojnih uređaja ili ukrasnih postolja u kokilama. |
| Strojevi za izvođenje lijevanja | Utvrditi i otkloniti moguće pogrešku ili smetnju u radu strojeva za lijevanje i staviti strojeve u pogon. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru strukovnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju ljevač.

|  |  |
| --- | --- |
| Nastavna područja | Očekivani ishodi učenja |
| Organizacija rada i  zaštita na radu | Objasniti važnost organizacije rada, racionalnog korištenja materijala i energije u procesu lijevanja.  Nabrojati osnovne izvore opasnosti, sredstva osobne i kolektivne zaštite te načine njihove primjene u procesu lijevanja.  Objasniti važnost čuvanja zdravlja i zdrave čovjekove okoline u procesu lijevanja. |
| Tehnički materijali | Nabrojiti i opisati osnovna fizička i mehanička svojstva (čvrstoća, tvrdoća, elastičnost i plastičnost) te primjenu tehničkih materijala u ljevarstvu (željezo, čelici, obojeni metali i legure). |
| Izbor materijala | Prema zahtjevu tehničkog crteža analizirati svojstva potrebnih tehničkih materijala i izvršiti njihov izbor. |
| Strojevi, uređaji i postrojenja za lijevanje | Opisati osnovne funkcije, način rada strojeva, uređaja i postrojenja za lijevanje. |
| Osnove upravljanja, automatizacije i informatizacije | Objasniti funkciju i način rada pojedinih pneumatskih i hidrauličnih sustava u ljevarstvu.  Koristiti se jednostavnim programima u ljevarstvu. |
| Zagrijavanje i hlađenje | Definirati jedinice za temperaturu i toplinu.  Znati izračunati količinu topline.  Analizirati osnovne faze i postupke zagrijavanja i objasniti funkciju peći za zagrijavanje.  Analizirati svojstva sredstava za hlađenje te opisati režime i postupke hlađenja pojedinim sredstvima. |
| Naprave za izradu modela,  kalupa i jezgri | Nabrojiti naprave i objasniti tehnološke postupke za izradu modela, izradu jezgre i kalupa ručnim postupkom. |
| Izrada pješčanih kalupa | Nabrojiti potrebni ručni ljevački alat i opisati pripremu ljevačkog pijeska i kalupnika za izradu pješčanih kalupa. Objasniti svojstva sredstva za zaprašivanje i premazivanje. |
| Postupak lijevanja | Definirati najvažnije tehnološke postupke lijevanja, opisati radne operacije i režime rada sa stajališta pojedinog tehničko-tehnološkog postupka. |
| Specijalni postupci lijevanja | Objasniti izvođenje specijalnih postupaka lijevanja. |
| Provjeravanje kakvoće rada | Opisati funkcije pojedinih alata i oruđa za kontrolu kakvoće rada i popravak odljevka. |
| Tehničko crtanje | Prepoznati i primijeniti pravila i standarde potrebne za čitanje i izradu tehničkih i simboličkih crteža.  Analizirati te koristiti tehnički crtež u pripremi izrade odljevaka.  Samostalno izraditi jednostavne tehničke crteže. |
| Mješavine za lijevanje | Nabrojiti alat i pribor za izradu mješavine za lijevanje (za modeliranje, za pripremu pijeska i drugo) i objasniti funkciju i svojstva mješavine. |
| Osnove čvrstoće | Opisati vrste čvrstoće s obzirom na vlak, tlak, smicanje.  Riješiti jednostavne zadatke u funkciji lijevanja, a primijenjeno na elemente strojeva i uređaja za lijevanje. |
| Elementi i uređaji za podmazivanje | Objasniti vrste, značaj, materijal, izvedbu i područje primjene standardnih elemenata za podmazivanje. |
| Izračunavanje troškova | Izračunati materijalne troškove za izradu nekog uratka.  Izračunati normu (pripremno vrijeme, glavno vrijeme i završno vrijeme rada) za izradu nekog uratka.  Izračunati maloprodajnu cijenu nekog uratka.  Izraditi predračun za jednostavni posao prema narudžbi. |

3. OCJENJIVAČKI LIST:

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | BROJ BODOVA | |
| Mogući | Ostvareni |
| Izrada tehničko-tehnološke dokumentacije | 0 – 10 |  |
| Priprema radnog mjesta i urednost ljevačkih prostorija | 0 – 10 |  |
| Izbor postupaka, strojeva, alata i materijala na osnovi tehničke dokumentacije | 0 – 10 |  |
| Priprema ljevačkog pijeska | 0 – 10 |  |
| Priprema metala za lijevanje | 0 – 10 |  |
| Izrada kalupa | 0 – 10 |  |
| Izvođenje postupka lijevanja zadanog dijela | 0 – 20 |  |
| Rukovanje ručnim alatima za lijevanje | 0 – 10 |  |
| Rukovanje mehaniziranim alatima za lijevanje | 0 – 10 |  |
| Racionalno korištenje materijala i energije | 0 – 10 |  |
| Mjerenje i ispitivanje gotovih odljevaka | 0 – 10 |  |
| Mjere zaštite na radu | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-43

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-282